b'\n_START_ARTICLE_\nMerlene Ottey\n_START_SECTION_\nOpiskelu\n_START_PARAGRAPH_\nOttey muutti vuonna 1979 Yhdysvaltoihin ja aloitti opinnot Nebraskan yliopistossa. H\xc3\xa4n valmistui Nebraskasta vuonna 1984 suoritettuaan Bachelor of Arts -tutkinnon.\n_START_SECTION_\n1970-luku\n_START_PARAGRAPH_\nEnsimm\xc3\xa4isen arvokisamitalinsa Ottey saavutti vuonna 1979 oltuaan kolmas 200 metrill\xc3\xa4 Pan-Amerikan kisoissa.\n_START_SECTION_\n1980-luku\n_START_PARAGRAPH_\nMoskovan olympialaisissa 1980 Ottey sai pronssia 200 metrill\xc3\xa4. Helsingin MM-kilpailuissa 1983 h\xc3\xa4n voitti hopeaa 200 metrill\xc3\xa4 ja pronssia pikaviestiss\xc3\xa4. Los Angelesin olympialaisissa 1984 Ottey sai pronssia sek\xc3\xa4 100 ett\xc3\xa4 200 metrill\xc3\xa4. Rooman MM-kilpailuissa 1987 h\xc3\xa4n toisti Los Angelesin olympialaisten saavutuksensa.\n_START_SECTION_\n1990-luku\n_START_PARAGRAPH_\nTokion MM-kilpailuissa 1991 Ottey sai niin ik\xc3\xa4\xc3\xa4n pronssia sek\xc3\xa4 100 ett\xc3\xa4 200 metrill\xc3\xa4, mink\xc3\xa4 lis\xc3\xa4ksi h\xc3\xa4n voitti kultaa pikaviestiss\xc3\xa4. Barcelonan olympialaisissa 1992 Ottey sai pronssia 200 metrill\xc3\xa4. Stuttgartin MM-kilpailuissa 1993 h\xc3\xa4n voitti kultaa 200 metrill\xc3\xa4, hopeaa 100 metrill\xc3\xa4 ja pronssia pikaviestiss\xc3\xa4. G\xc3\xb6teborgin MM-kilpailuissa 1995 Ottey voitti j\xc3\xa4lleen kultaa 200 metrill\xc3\xa4, mink\xc3\xa4 lis\xc3\xa4ksi h\xc3\xa4n sai hopeaa sek\xc3\xa4 100 metrill\xc3\xa4 ett\xc3\xa4 pikaviestiss\xc3\xa4. Atlantan olympialaisissa 1996 Ottey sai hopeaa sek\xc3\xa4 100 ett\xc3\xa4 200 metrill\xc3\xa4 ja pronssia pikaviestiss\xc3\xa4. Ateenan MM-kilpailuissa 1997 h\xc3\xa4n voitti pronssia 200 metrill\xc3\xa4.\n_START_SECTION_\n2000-luvun alku\n_START_PARAGRAPH_\nOtteyn viimeisin arvokisamitali on hopea vuoden 2000 olympialaisten 4\xc2\xa0\xc3\x97\xc2\xa0100 metrin viestist\xc3\xa4. H\xc3\xa4n oli Sydneyss\xc3\xa4 100 metrill\xc3\xa4 nelj\xc3\xa4s, mutta h\xc3\xa4net palkittiin my\xc3\xb6hemmin pronssilla KOK:n p\xc3\xa4\xc3\xa4t\xc3\xb6ksell\xc3\xa4 kisan voittaneen Marion Jonesin dopingtapauksen vuoksi. Vuodesta 2002 alkaen Ottey edusti Sloveniaa koska koki, ett\xc3\xa4 Jamaikan yleisurheiluliitto katsoi h\xc3\xa4net liian vanhaksi kilpailemaan mutta h\xc3\xa4n itse koki, ett\xc3\xa4 osaa viel\xc3\xa4 juosta riitt\xc3\xa4v\xc3\xa4n nopeasti.\n_START_SECTION_\nKilpailukausi 2007\n_START_PARAGRAPH_\nOttey edusti Sloveniaa Osakan vuoden 2007 yleisurheilun maailmanmestaruuskisoissa naisten 100 metrin pikajuoksussa. H\xc3\xa4n oli kisojen ainoa urheilija, joka oli ollut mukana ensimm\xc3\xa4isiss\xc3\xa4 MM-kisoissa 1983 Helsingiss\xc3\xa4. H\xc3\xa4n karsiutui naisten 100 metrin alkuerien ensimm\xc3\xa4isell\xc3\xa4 kierroksella ajalla 11,64 sekuntia, juostuna 1,3 m/s my\xc3\xb6t\xc3\xa4tuuleen, joka uupui 0,08 sekuntia h\xc3\xa4nen kauden 2007 parhaastaan. 47-vuotiaan Otteyn paras aika 100 metrill\xc3\xa4 vuodelta 2007 oli 4. elokuuta 2007 1,8 m/s vastatuuleen Italian Mallesissa juostu 11,56 sekuntia. Vaikka menestyst\xc3\xa4 Osakassa ei tullutkaan, Ottey ei pit\xc3\xa4nyt alkuerien j\xc3\xa4lkeen mahdottomana osallistumistaan Pekingin olympiakisoihin 2008, edellytt\xc3\xa4en ett\xc3\xa4 h\xc3\xa4n pysyy terveen\xc3\xa4 ja kykenee vakavaan harjoitteluun._NEWLINE__NEWLINE_Merlene Ottey Osakassa mahdollisuudestaan osallistua Pekingin 2008 olympiakisoihin:_NEWLINE__NEWLINE_\xc2\xbbWe will see how it goes. I still enjoy it.\xc2\xbb\n_START_SECTION_\nKilpailukausi 2008\n_START_PARAGRAPH_\nOttey harjoitteli alkuvuoden 2008 Kaliforniassa. Tavoitteena oli saavuttaa peruskunto, joka mahdollistaisi osallistumisen Pekingin olympiakisoihin. Kautena 2007 Ottey k\xc3\xa4rsi allergiasta, mik\xc3\xa4 esti t\xc3\xa4ysipainoisen harjoittelun. _NEWLINE__NEWLINE_\xc2\xbbI have Mount Everest to climb in achieving the qualification standard for the Olympic Games. But all things are possible.\xc2\xbb _NEWLINE_ _NEWLINE_Otteyn kauden 2008 paras aika naisten 100 metrill\xc3\xa4 syntyi 11. hein\xc3\xa4kuuta 2008 Mariborissa, Sloveniassa kun Ottey juoksi 1,3 m/s my\xc3\xb6t\xc3\xa4tuuleen 11,60 sekuntia. 19. hein\xc3\xa4kuuta 2008 Mariborissa, Slovenian yleisurheilun mestaruuskisoissa Ottey juoksi naisten 100 metrin kisan finaalissa. Kisan finaalissa Otteyn 2,0 m/s my\xc3\xb6t\xc3\xa4tuuleen juoksema 11,61 sekuntia oikeutti toiseen sijaan. Pekingin olympiakisojen B-raja j\xc3\xa4i kuitenkin rikkomatta ja siksi Otteyta ei n\xc3\xa4hty Pekingin olympialaisissa kilpailijana.\n_START_SECTION_\nKilpailukausi 2010 \xe2\x80\x93 maailmanenn\xc3\xa4tyksi\xc3\xa4 100 ja 200 metrill\xc3\xa4 50-vuotiaiden sarjassa\n_START_PARAGRAPH_\nOttey aloitti vuoden 2010 kilpailukauden 6. kes\xc3\xa4kuuta 2010 Slovenian Postojnassa, juoksemalla alkuerissa 50-vuotiaiden 100 metrin maailmanenn\xc3\xa4tyksen 11,95 0,9 m/s my\xc3\xb6t\xc3\xa4tuuleen. Voimassa ollut 50-vuotiaiden enn\xc3\xa4tys oli Philipa Raschkerin 17. toukokuuta 1997 juostu 12,50. Ottey viel\xc3\xa4 paransi aikaansa juoksemalla seuraavana p\xc3\xa4iv\xc3\xa4n\xc3\xa4 11,72._NEWLINE_13. hein\xc3\xa4kuuta Ottey juoksi Novo Mestossa ajan 11,71 tullen toiseksi ja h\xc3\xa4viten 0,04 sekuntia 24-vuotiaalle slovenialaiselle Sabina Veitille. Ottey valittiin EM-kisoihin Slovenian 4\xc2\xa0\xc3\x97\xc2\xa0100 metrin viestijoukkueeseen._NEWLINE_Ottey juoksi my\xc3\xb6s uuden 50-vuotiaiden 200 metrin maailmanenn\xc3\xa4tyksen 18. hein\xc3\xa4kuuta 2010 Slovenian mestaruuskisoissa. Ottey juoksi alkueriss\xc3\xa4 ajan 24,33 0,9 m/s my\xc3\xb6t\xc3\xa4tuuleen parantaen Marie Lande Mathieun nimiss\xc3\xa4 ollutta 50-vuotiaiden enn\xc3\xa4tyst\xc3\xa4 1,22 sekuntia. Finaalissa Ottey juoksi 1,1 m/s my\xc3\xb6t\xc3\xa4tuuleen ajan 24,38 tullen viidenneksi.\n_START_SECTION_\nKilpailukausi 2011\n_START_PARAGRAPH_\nKoska Ottey sairasteli usein kilpailukaudella 2011 tuloksia ei kertynyt paljoa. Silti kauden paras 100 metrin aika oli Sundsvallissa 31. hein\xc3\xa4kuuta 2011 juostu 11,77, 0,3 m/s my\xc3\xb6t\xc3\xa4tuuleen  ja paras 200 metrin aika Slovenian Novo Mestossa 13. hein\xc3\xa4kuuta 2011 juostu 24,64, -1,2 m/s vastatuuleen.\n_START_SECTION_\nKilpailukausi 2012\n_START_PARAGRAPH_\n52-vuotias Merlene Ottey juoksi Helsingin EM-kisojen Slovenian 4\xc2\xa0\xc3\x97\xc2\xa0100 metrin alkuer\xc3\xa4ss\xc3\xa4 viestijoukkueessa ankkuriosuuden. Slovenian naisten viestikvartetti saavutti ajan 44,28 ja sijoittui er\xc3\xa4ss\xc3\xa4\xc3\xa4n kuudenneksi eik\xc3\xa4 p\xc3\xa4\xc3\xa4ssyt finaaliin. T\xc3\xa4m\xc3\xa4n kauden paras aika Otteyll\xc3\xa4 on Mariborissa 0,9 m/s my\xc3\xb6t\xc3\xa4tuuleen juostulla 100 metrill\xc3\xa4 11,82'